A Tanács 3916/90/EGK rendelete

(1990. december 21.)

a közúti árufuvarozási piacon fellépő válság esetén teendő intézkedésekről

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 75. cikkére,

tekintettel a Bizottság javaslatára [1],

tekintettel az Európai Parlament véleményére [2],

tekintettel az Európai Gazdasági és Szociális Bizottság véleményére [3],

mivel a legutóbb az 1841/88/EGK rendelettel [4] módosított 3164/76/EGK rendelet [5] 3. cikkének (3) bekezdése alapján a Tanácsnak meg kell határoznia a közúti árufuvarozási piacon fellépő válság esetén teendő intézkedéseket;

mivel ezért elengedhetetlen egy közösségi védelmi mechanizmus bevezetése annak érdekében, hogy leküzdje és orvosolja a közúti árufuvarozási piac esetleges komoly zavarait;

mivel megfelelő intézkedéseket kell tervbe venni a válság megoldására és ezen intézkedések jellegének meghatározására, egy megfelelő határozathozatali eljárás kialakítására, valamint annak biztosítására, hogy a védzáradék alkalmazásához szükséges információk rendelkezésre álljanak,

ELFOGADTA EZT A RENDELETET:

1. cikk

Ezt a rendeletet a Közösség területén belüli, a tagállamok közötti ellenszolgáltatás fejében történő nemzetközi közúti árufuvarozás piacára kell alkalmazni.

2. cikk

E rendelet alkalmazásában a válság az 1. cikkben említett piacon fellépő, az adott piacra jellemző problémák megjelenését jelenti, ami a kereslet tekintetében súlyos és potenciálisan tartós túlkínálat veszélyéhez vezethet, komolyan veszélyeztetve jelentős számú közúti árufuvarozó vállalkozás pénzügyi egyensúlyát és túlélését, amennyiben a kérdéses piacra vonatkozó rövid és középtávú előrejelzések nem jeleznek semmilyen lényeges és tartós javulást.

3. cikk

A Bizottság begyűjti a piac alakulásának nyomon követése és egy esetleges válság észlelése érdekében szükséges adatokat.

Ebből a célból a tagállamok együttműködnek a Bizottsággal a rendelkezésre álló vagy könnyen hozzáférhető adatok átadása és feldolgozása terén.

4. cikk

(1) Amennyiben valamely tagállam úgy véli, hogy válság van, felkérheti a Bizottságot vizsgálat lefolytatására.

(2) A Bizottság helyzetelemzésének elősegítése érdekében az érintett tagállam közli a lényeges számszerű adatokat.

(3) A tagállamtól érkező felkérés nyomán a Bizottság késedelem nélkül konzultációt kezd az 5. cikkben említett bizottsággal.

(4) Amennyiben a bizottsággal történt konzultációt követően a Bizottság megállapítja a válság fennállását, akkor határozat útján intézkedéseket hozhat az érintett piac kínálati kapacitása további növekedésének megakadályozására a meglévő fuvarozók tevékenysége fokozásának, illetve az új fuvarozók piacra való belépésének korlátozása révén.

A fenti határozatot a tagállamtól beérkezett felkérést követő harminc napon belül kell elfogadni.

Az e cikknek megfelelően bevezetett intézkedések legfeljebb hat hónapos időtartamra maradhatnak hatályban, amely időtartam egyszer, legfeljebb hat hónappal meghosszabbítható.

(5) A Bizottság késedelem nélkül értesíti a tagállamokat és a Tanácsot a (4) bekezdés alapján hozott minden határozatról, illetve adott esetben olyan értelmű határozatáról, hogy nem hoz intézkedéseket.

(6) Egy vagy több tagállam az értesítéstől számított 30 napon belül nyújthatja be az (5) bekezdés szerinti bizottsági határozatot a Tanácshoz. A Tanács minősített többséggel a (4) bekezdés harmadik albekezdésében meghatározott érvényességi időtartamon belül ettől eltérő határozatot hozhat az érintett tagállam vagy tagállamok kérelmét követő 30 napon belül.

(7) Amennyiben a Bizottság úgy véli, hogy:

- a 4. bekezdésben meghatározott intézkedések érvényességi időtartamát meg kell hosszabbítani, és/vagy

- külön kiegészítő intézkedésekre van szükség,

javaslatot nyújt be a Tanácshoz, amely minősített többséggel határoz.

5. cikk

A Bizottság munkáját egy, a tagállamok képviselőiből álló tanácsadó bizottság segíti, amelynek elnöke a Bizottság képviselője.

A bizottság feladatai az alábbiak:

- az 1. cikkben meghatározott fuvarozási piac helyzetének figyelemmel kísérése és a Bizottság tanácsokkal való ellátása,

- a Bizottság kérése esetén tanácsokkal való ellátása a 3. cikkben meghatározott adatok gyűjtésével kapcsolatban,

- a Bizottság kérése esetén tanácsokkal való ellátása a tagállamoktól a 4. cikk (1) bekezdése alapján érkező bármilyen felkéréssel kapcsolatban,

- a Bizottság tanácsokkal való ellátása a válság megoldására javasolt intézkedésekkel kapcsolatban, különösen az intézkedések gyakorlati alkalmazása tekintetében.

Ezenfelül a Bizottság e rendelet keretén belül konzultációt folytathat a bizottsággal bármely egyéb, e rendelet végrehajtására vonatkozó ügyben.

A bizottság megállapítja saját eljárási szabályzatát.

6. cikk

Amennyiben az e cikkben meghatározott eljárásra történik hivatkozás, a Bizottság egy, a válság megoldását célzó ideiglenes intézkedésekről szóló tervezetet terjeszt a bizottság elé. A bizottság az elnöke által az ügy sürgősségére való tekintettel megállapított határidőn belül véleményezi a tervezetet, adott esetben szavazás útján.

A véleményt jegyzőkönyvbe veszik, ezenfelül mindegyik tagállam jogosult arra, hogy álláspontját jegyzőkönyvbe vegyék.

A Bizottság a lehető legmesszebbmenőkig figyelembe veszi a bizottság által adott véleményt. A Bizottság tájékoztatja a bizottságot arról, hogy véleményét mennyiben vette figyelembe.

7. cikk

A Bizottság legkésőbb 1995. december 31-ig az adott esetben szükséges javaslatokkal együtt az e rendelet alkalmazásával kapcsolatos jelentést terjeszt az Európai Parlament és a Tanács elé.

8. cikk

Ez a rendelet 1991. január 1-jén lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1990. december 21-én.

a Tanács részéről

az elnök

A. Ruberti

[1] HL C 87., 1990.4.5., 4. o. és HL C 294., 1990.11.24., 11. o.

[2] 1990. október 26-án adott vélemény (a Hivatalos Lapban még nem jelent meg).

[3] 1990. szeptember 19-én adott vélemény (a Hivatalos Lapban még nem jelent meg).

[4] HL L 163., 1988.6.30., 1. o.

[5] HL L 357., 1976.12.29., 1. o.

--------------------------------------------------